Аляксандар Патліс

**Алякса́ндар Валянты́навіч Па́тліс** — беларускі музыка, удзельнік музычнага гурту «Новы Ерусалім».

## Жыцьцяпіс

Нарадзіўся 13 кастрычніка 1970 году ў Гародні. У пяцігадовым узросьце прайшоў адбор у рэспубліканскую школу пры дзяржаўнай кансэрваторыі ў Менску. Аднак па сямейных абставінах застаўся ў родным горадзе. Ва ўзросьце дзевяці год паступіў у гарадзкую музычную школу па клясе баяну. У 14 год паступіў у Гарадзенскую музычную вучэльню па тым самым інструманце.

У сямнаццацігадовым узросьце, дагэтуль ужо атрымаўшы досьвед выступаў на канцэртах і вясельлях, атрымаў запрашэньне стаць сьпеваком вядомага ў горадзе гурту «Истина».

Вайсковую службу праходзіў у Менску, удзельнічаў у ваенным ансамблі «Алые погоны». За два гады службы ён правёў каля 200 канцэртаў. У 1991 годзе сышоў у запас у чыне малодшага сяржанта. Знаходзячыся ў войску, пачаў чытаць Біблію. Гэта моцна паўплывала на ягоны ўнутраны сьвет, зьмяніла жыцьцёвыя прынцыпы і стаўленьне да жыцьця.

2 сакавіка 1991 году ажаніўся з Тацьцянай Галіноўскай. У 1992 годзе ў іх нарадзілася дачка Настасься.

### Хрысьціянскі пэрыяд творчасьці

Напрыканцы 1991 году Аляксандар сустрэў музыкаў гурту «Catty Sark» Ігара Капылова, Вадзіма Калацэя, Аляксандра Манецкага і іншых. Празь нейкі час яны знаёмяцца з Вэніямінам Брухам, Уладзімерам Сокалам і Сандэем Адэладжам. Гэтыя сустрэчы памянялі ня толькі ўнутраны сьвет музыкаў, але й напрамак іхняй творчасьці. Яны прымаюць рашэньне стварыць хрысьціянскі гурт. Ягоны першы канцэрт пад назовам «Новы Ерусалім» адбыўся 17 траўня 1992 году ў Палацы культуры тонкасуконнага камбінату Менску. Гэты дзень лічыцца днём нараджэньня гурту.

За час супрацоўніцтва з Аляксандрам Патлісам «Новы Ерусалім» запісаў 8 альбомаў. Песьня «Я знаю любовь» з альбому «Ну что ты думаешь об этом?» стала лепшай песьняй 1997 году ў Беларусі, а «Любовь в ладонях» (альбом «Неба осколки») стала лепшай у 2004. У складзе гурту Аляксандар адыграў болей за 1000 канцэртаў як на Беларусі, так і ў ЗША, Бэльгіі, Галяндыі, Нямеччыне, Украіне, Расеі, Латвіі.

У 2006 годзе Аляксандр пакінуў гурт «Новы Ерусалім», жадаючы заняцца сольнай кар**’**ераю. У 2016 годзе вярнуўся у калектыў.

### Сольная кар’ера

У верасьні 2006 году Аляксандар пачаў уласную кар’еру, пакінуўшы гурт «Новы Ерусалім». У сьнежні таго ж году ягоная песьня «Для тебя» увайшла ў складанку лепшых песень Беларусі, выдадзены кампаніяй «West Records». 21 траўня 2008 году Аляксандар прэзэнтаваў свой першы сольны альбом пад назвай «Второе Дыхание». У сьнежні 2008 году гурт «Alex Patlis Band» прыняў удзел у адборачным туры конкурсу «Эўрабачаньне-2009», аднак саступіў іншым удзельнікам.

У 2011 годзе прадставіў публіцы другі сольны альбом «Читай мои мысли».

## Ацэнкі
Віталь Артыст, франтмэн «beZ bileta», у 2008 годзе для «Салідарнасьці» сярод заметных музыкаў вылучыў Аляксандара Патліса, якога ён паважае.

## Дыскаграфія

* «Бог Святой» (1993, «Новы Ерусалім»)
* «Возвращайся домой» (1995, «Новы Ерусалім»)
* «Ну что ты думаешь об этом?» (1997, «Новы Ерусалім»)
* «Новый Иерусалим» (1999, «Новы Ерусалім»)
* «The Best» (2001, анг., «Новы Ерусалім»)
* «Неба осколки» (2002, «Новы Ерусалім»)
* «The Fragments of Heaven» (2002, анг., «Новы Ерусалім»)
* «Время благоприятное» (2005, «Новы Ерусалім»)
* «Второе дыхание» (2008)
* «Читай мои мысли» (2011)

## Крыніцы

## Вонкавыя спасылкі
* Афіцыйная бачына

Катэгорыя:Нарадзіліся ў Горадні
Катэгорыя:Харызматы
Катэгорыя:Пяцідзясятнікі
Катэгорыя:Хрысьціянскія выканаўцы